Folketing
2010-10-07

I aftes sagde fru Helle Thorning-Schmidt på TV 2 følgende: Det er jo ganske enkelt en skræmmekampagne af værste skuffe, når statsministeren står og siger, at det vil være dyrere at være pensionist med vores planer. Det bliver bedre at være pensionist. Vi har et forhøjet pensionstillæg, vi har kompenseret på alle mulige måder, så selv om man ryger og drikker, kan det ikke blive dyrere at blive pensionist, og jeg synes, det er lidt underligt, at statsministeren fører den slags kampagner om vores politik. Det er ganske enkelt ikke rigtigt. Citat slut. Så slår man op på side 35 i »Fair Forandring, bilag 2, fordelingsberegninger«. Her er opgjort for forskellige personer, bl.a. en pensionist, og hvis pensionisten ryger, er nettoeffekten minus 1.000,95 kr. Kan fru Helle Thorning-Schmidt så bekræfte, at det, hun sagde på TV 2 i går, ikke var korrekt?